CELEX: 32022R0462
Language: bg
Date: 2022-03-16 00:00:00
Title: Регламент за изпълнение (ЕС) 2022/462 на Комисията от 16 март 2022 година за предоставяне на преходен период за използване на защитеното географско указание „Λουκάνικο Πιτσιλιάς“ (Loukaniko Pitsilias) (ЗГУ)

23.3.2022   
               
               
                  BG
               
               
                  Официален вестник на Европейския съюз
               
               
                  L 94/1
               
            
         РЕГЛАМЕНТ ЗА ИЗПЪЛНЕНИЕ (ЕС) 2022/462 НА КОМИСИЯТА
         от 16 март 2022 година
         за предоставяне на преходен период за използване на защитеното географско указание „Λουκάνικο Πιτσιλιάς“ (Loukaniko Pitsilias) (ЗГУ)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 15, параграф 1 от него,
         като има предвид, че:
         
                     (1)
                  
                  
                     С писмо от 15 септември 2017 г. кипърските органи предложиха на Комисията да предостави преходен период за използване на наименованието „Λουκάνικο Πιτσιλιάς“ (Loukaniko Pitsilias) на дружеството Γρηγορίου Β.Ε. Λτδ (Grigoriou B.E. Ltd), което по време на националната процедура за възражение доказа, че в продължение на над пет години е продавало законно продукта под наименование, идентично с регистрираното. Кипърските органи посочиха, че дружеството е член на кипърското сдружение на производителите на месни продукти и е подало допустимо възражение на национално равнище срещу заявлението за регистриране на наименованието „Λουκάνικο Πιτσιλιάς“ (Loukaniko Pitsilias), което възражение обаче е било отхвърлено от компетентния орган. Тъй като дружеството отговаря на условията по член 15, параграф 1 от Регламент (ЕС) № 1151/2012, кипърските органи предложиха на Европейската комисия да му предостави преходен период.
                  
               
                     (2)
                  
                  
                     С Регламент за изпълнение (ЕС) 2021/154 (2) Комисията вписа наименованието „Λουκάνικο Πιτσιλιάς“ (Loukaniko Pitsilias) (ЗГУ) в регистъра на защитените наименования за произход и защитените географски указания, без да предостави на дружеството Γρηγορίου Β.Ε. Λτδ (Grigoriou B.E. Ltd) преходния период по член 15, параграф 1, предложен от кипърските органи. Регламент за изпълнение (ЕС) 2021/154 влезе в сила на 2 март 2021 г.
                  
               
                     (3)
                  
                  
                     С писмо от 1 март 2021 г. кипърските органи напомниха на Комисията за предложението за предоставяне на преходен период, съдържащо се в тяхното писмо от 15 септември 2017 г.
                  
               
                     (4)
                  
                  
                     В отговора си от 4 май 2021 г. Комисията поиска от кипърската страна да уточни и обоснове продължителността на поискания преходен период.
                  
               
                     (5)
                  
                  
                     В писмо от 28 септември 2021 г. кипърските органи посочиха, че считат за целесъобразно да се предостави преходен период от пет години. Дружеството Γρηγορίου Β.Ε. Λτδ (Grigoriou B.E. Ltd) е предлагало законно на пазара продукт със същото наименование като наименованието, регистрирано с Регламент за изпълнение (ЕС) 2021/154, за непрекъснат период от над 10 години преди регистрирането на защитеното географско указание. Предоставянето на предложения преходен период би позволило на дружеството да адаптира и преструктурира своя оперативен цикъл с оглед на новата ситуация.
                  
               
                     (6)
                  
                  
                     Според информацията, предоставена от кипърските органи, посоченото дружество не следва спецификацията и съответно, ако използва въпросното наименование, би нарушило член 13, параграф 1 от Регламент (ЕС) № 1151/2012.
                  
               
                     (7)
                  
                  
                     Следователно дружеството Γρηγορίου Β.Ε. Λτδ (Grigoriou B.E. Ltd) отговаря на условията по член 15, параграф 1 от Регламент (ЕС) № 1151/2012 за получаване на право на преходен период, през който да продължи да използва наименованието, с който продуктът се предлага на пазара. Поради това следва да се предостави преходен период от пет години, през който дружеството Γρηγορίου Β.Ε. Λτδ (Grigoriou B.E. Ltd) може да използва защитеното наименование „Λουκάνικο Πιτσιλιάς“ (Loukaniko Pitsilias).
                  
               
                     (8)
                  
                  
                     Тъй като наименованието е защитено от 2 март 2021 г. — т.е. от датата на влизане в сила на Регламент за изпълнение (ЕС) 2021/154 за регистриране на наименованието „Λουκάνικο Πιτσιλιάς“ (Loukaniko Pitsilias) (ЗГУ), разрешението за използване на защитеното наименование следва да се прилага с обратно действие, считано от посочената дата.
                  
               
                     (9)
                  
                  
                     Мерките, предвидени в настоящия регламент, са в съответствие със становището на Комитета по политиката за качество на селскостопанските продукти,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            На дружеството Γρηγορίου Β.Ε. Λτδ (Grigoriou B.E. Ltd) се разрешава да използва регистрираното наименование „Λουκάνικο Πιτσιλιάς“ (Loukaniko Pitsilias) за преходен период до 1 март 2026 г. Този преходен период се прилага с обратна сила, считано от 2 март 2021 г.
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Брюксел на 16 март 2022 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 343, 14.12.2012 г., стр. 1.
         
            (2)  Регламент за изпълнение (ЕС) 2021/154 на Комисията от 3 февруари 2021 г. за вписване на наименование в регистъра на защитените наименования за произход и защитените географски указания („Λουκάνικο Πιτσιλιάς“ (Loukaniko Pitsilias) (ЗГУ) (ОВ L 46, 10.2.2021 г., стр. 4).